[pic] | COMISIA EUROPEANĂ |

Bruxelles, 6.7.2010

COM(2010)363 final

2010/0202 (NLE)

Propunere de

DECIZIE A CONSILIULUI

de stabilire a poziției Uniunii Europene în cadrul Consiliului ministerial al Comunității Energiei (Skopje, 24 septembrie 2010)

EXPUNERE DE MOTIVE

Consiliul ministerial al Comunității Energiei se va întruni la 24 septembrie 2010 la Skopje (Fosta Republică Iugoslavă a Macedoniei). Pentru a permite Uniunii Europene să participe la deciziile relevante, este necesar să se stabilească poziția Uniunii Europene în conformitate cu articolul 218 alineatul (9) din Tratatul privind funcționarea Uniunii Europene și cu dispozițiile Deciziei 2006/500/CE a Consiliului din 29 mai 2006 privind încheierea de către Comunitatea Europeană a Tratatului de instituire a Comunității Energiei.

Prezenta propunere de decizie a Consiliului include toate punctele de pe ordinea de zi pentru care se așteaptă o decizie a Consiliului ministerial, astfel cum se arată în continuare. Celelalte puncte care figurează pe ordinea de zi sunt, de asemenea, menționate cu titlu informativ.

ELEMENTELE DECIZIEI

Comisia va exprima poziția Uniunii Europene, astfel cum este definită în anexa la decizia propusă cu privire la următoarele elemente ale deciziei.

Probleme bugetare

Comisia va aproba descărcarea de gestiune pentru anul 2009 a directorului pe baza raportului de audit din 31 decembrie 2009, a raportului Comitetului bugetar cu privire la auditul 2009 și a raportului directorului privind execuția bugetului.

Comisia va aproba, de asemenea, modificarea anexei 4 la Tratatul de instituire a Comunității Energiei („Contribuția bugetară”), ca urmare a aderării Republicii Moldova la Comunitatea Energiei, de la 1 mai 2010.

Modificarea propusă se referă la contribuția Moldovei, stabilită la 0,10 % din bugetul total al Comunității Energiei (3 380 000 EUR), pentru anul 2011. Contribuția Moldovei se ridică la 3 380 EUR, fiind aceeași cu cele plătite de Albania, de Fosta Republică Iugoslavă a Macedoniei, de Muntenegru și de misiunea ONU in Kosovo.

Pentru evitarea unui excedent bugetar, se deduc cele 0,10 % echivalente din contribuția Uniunii Europene pentru 2011, stabilită la 98 % (spre deosebire de 98,10 %, pentru 2010). Pentru celelalte părți contractante, contribuțiile aceleași ca în 2010.

Surse de energie regenerabile

În iunie 2009, Consiliul ministerial a instituit un grup operativ a cărui misiune este de a evalua impactul Directivei 2009/28/CE a Parlamentului European și a Consiliului din 23 aprilie 2009 privind promovarea utilizării energiei din surse regenerabile, de modificare și ulterior de abrogare a Directivelor 2001/77/CE și 2003/30/CE („Directive 2009/28/EC”) asupra promovării utilizării energiei din surse regenerabile în părțile contractante și în țările candidate la aderarea la Comunitatea Energiei și de a studia și propune modalitățile pentru o posibilă adoptare ulterioară de către Comunitatea Energiei.

Secretariatul a comandat în 2009 un studiu asupra punerii în aplicare a noii directive UE privind sursele de energie regenerabile în cadrul Comunității Energiei, în vederea calculării pe baza metodologiei din directiva UE a unui obiectiv obligatoriu pentru fiecare țară privind energia din surse regenerabile. Metodologia utilizată pentru calcularea obiectivelor 2020 în materie de surse de energie regenerabile s-a bazat pe principiul echivalenței obiectivelor părților contractante și ale statelor membre, și anume o creștere forfetară de 5,5 % la care se adaugă o parte variabilă în funcție de PIB pe locuitor.

În cursul activității sale, grupul operativ privind sursele de energie regenerabile a constatat că una dintre cele mai mari incertitudini ale studiului o constituiau informațiile despre consumul și disponibilitatea resurselor de biomasă, ceea ce a influențat nu numai calcularea proporției de surse de energie regenerabile în anul de referință 2005, ci și potențialul disponibil pentru îndeplinirea obiectivelor pentru 2020.

Secretariatul Comunității Energiei a comandat prin urmare un studiu suplimentar care va reexamina, pentru toate părțile contractante (inclusiv Moldova), informațiile privind biomasa.

Până la întrunirea condițiilor necesare pentru a putea studia mai detaliat punerea în aplicare în viitor a Directivei 2009/28, se consideră că este oportun să se adreseze părților contractante o recomandare, invitându-le să își intensifice eforturile pentru promovarea surselor de energie regenerabile, în lumina dispozițiilor directivei care nu sunt în relație directă cu stabilirea de obiective obligatorii la nivel național.

Comisia va aproba adoptarea textului recomandării Consiliului ministerial privind promovarea utilizării energiei din surse regenerabile, aprobată la reuniunea Grupului permanent la nivel înalt din 29 iunie 2010.

Comisia va aproba prelungirea cu încă un an a mandatului grupului operativ.

Piața internă a energiei electrice și gazului - „al treilea pachet”

Conform Tratatului de instituire a Comunității Energiei „acquis-ul comunitar în domeniul energiei” constă în: (i) Directiva 2003/54/CE a Parlamentului European și a Consiliului din 26 iunie 2003 privind normele comune pentru piața internă de energie electrică, (ii) Directiva 2003/55/CE a Parlamentului European și a Consiliului din 26 iunie 2003 privind normele comune pentru piața internă în sectorul gazelor naturale și (iii) Regulamentul (CE) nr. 1228/2003 al Parlamentului European și al Consiliului din 26 iunie 2003 privind condițiile de acces la rețea pentru schimburile transfrontaliere de energie electrică. Prin Decizia nr. 2007/06/MC-EnC din 18 decembrie 2007, la acest acquis s-a adăugat Regulamentul (CE) nr. 1775/2005 privind condițiile de acces la rețelele pentru transportul gazelor naturale.

Actele legislative ale Uniunii Europene menționate anterior au făcut obiectul modificării și reformării și vor fi prin urmare abrogate și înlocuite, de la 3 martie 2011, de următoarele acte: Directiva 2009/72/CE a Parlamentului European și a Consiliului din 13 iulie 2009 privind normele comune pentru piața internă a energiei electrice; Directiva 2009/73/CE a Parlamentului European și a Consiliului din 13 iulie 2009 privind normele comune pentru piața internă în sectorul gazelor naturale; Regulamentul (CE) nr. 714/2009 al Parlamentului European și al Consiliului din 13 iulie 2009 privind condițiile de acces la rețea pentru schimburile transfrontaliere de energie electrică și Regulamentul (CE) nr. 715/2009 al Parlamentului European și al Consiliului din 13 iulie 2009 privind condițiile de acces la rețelele pentru transportul gazelor naturale.

Acest pachet de măsuri, denumit „al treilea pachet”, se întemeiază pe experiența statelor membre ale Uniunii Europene și rezultă dintr-o ameliorare a normelor de reformare.

Comisia a inițiat acțiuni de punere în aplicare rapidă a directivelor și regulamentelor respective în statele membre, care reprezintă deja punctul de referință pentru piața internă în domeniul electricității și gazului la nivel european.

Este prin urmare de dorit ca, urmând o recomandare oficială adoptată de Consiliul ministerial, Comunitatea Energiei să înceapă implementarea propriului „acquis în domeniul energiei”, în așa fel încât să reflecte evoluția recentă a legislației Uniunii Europene.

Așa cum prevede articolul 24 din Tratatul de instituire a Comunității Energiei, decizia viitoare de punere în aplicare a celui de al treilea pachet va conține măsurile necesare de adaptare, ținând seama atât de cadrul instituțional al Comunității Energiei, cât și de situația specifică a fiecărei părți contractante. Comisia va aproba adoptarea textului recomandării Consiliului ministerial privind punerea în aplicare a modificărilor aduse „acquis-ului comunitar în domeniul energiei”, aprobată la reuniunea Grupului permanent la nivel înalt din 29 iunie 2010.

ALTE ELEMENTE

Aspecte care nu necesită dezbateri

Comisia aprobă concluziile celor două reuniuni precedente ale Grupului permanent la nivel înalt și ia notă de următoarele rapoarte:

– Raportul privind implementarea Programului de lucru al Comunității Energiei;

– Raportul de audit din 31 decembrie 2009;

– Raportul Comitetului bugetar cu privire la auditul 2009;

– Raportul directorului privind execuția bugetului;

– Raportul privind cazurile pendinte de soluționare a disputelor;

– Raportul preliminar privind execuția bugetului pentru 2009.

Punerea în aplicare a tratatului

Comisia ia notă de raportul pregătit de secretariat.

Comisia ia notă de faptul că de la ultimul raport s-au realizat puține progrese în ceea ce privește punerea în aplicare și, în special, că există o diferență între declarațiile politice și punerea efectivă în aplicare ceea ce reprezintă un obstacol serios în calea investițiilor.

și va încuraja secretariatul, în conformitate cu concluziile ultimei reuniuni a Consiliului ministerial reunit la Zagreb, la 18 decembrie 2009, să intervină activ în toate cazurile de nerespectare și, în special, să abordeze astfel de cazuri în cadrul procedurilor inițiate la propria inițiativă. Trebuie să se asigure tratamentul egal, de exemplu prin abordarea simultană a încălcărilor similare în care sunt implicate părți contractante diferite.

Comisia sprijină în continuare eforturile secretariatului în vederea găsirii de soluții prin negociere.

Siguranța aprovizionării

Comisia ia notă de stadiul actual de punere în aplicare a Tratatului în ceea ce privește securitatea aprovizionării și prezintă un raport privind dezbaterile în curs cu privire la propunerea de Regulament al Parlamentului European și al Consiliului privind măsurile de garantare a siguranței aprovizionării cu gaz natural și de abrogare a Directivei 2004/67/CE.

Petrol

Comisia își exprimă satisfacția cu privire la comandarea unui studiu, care urmează să fie finalizat până în luna martie 2011, despre stocurile de petrol pentru situații de urgență în Comunitatea Energiei. Studiul va evalua situația actuală și nevoile părților contractante și ale observatorilor și va pregăti pentru Comunitatea Energiei o foaie de parcurs cuprinzând o planificare coordonată pentru punerea în aplicare a Directivei 2009/119/CE din 14 septembrie 2009 privind obligația statelor membre de a menține un nivel minim de rezerve de țiței și/sau de produse petroliere.

Investiții în infrastructură

Comisia ia notă de acțiunile întreprinse în vederea promovării proiectelor de infrastructură considerate prioritare pentru regiune, selecționate și dezvoltate de secretariat și aprobate de Grupul permanent la nivel înalt la reuniunile din 17 martie și din 29 iunie 2010.

De asemenea, ia notă de raportul privind cooperarea autorităților de reglementare în ceea ce privește proiectele de investiții transfrontaliere adoptat de Comitetul de reglementare al Comunității Energiei la reuniunea din 10 martie 2010, care cuprinde instrumente de reglementare pentru promovarea noilor investiții, evaluarea mecanismelor existente și recomandări.

Memorandumul de înțelegere pe teme sociale

Comisia va lua notă de progresele înregistrate în punerea în aplicare a Memorandumului de înțelegere pe teme sociale și în special a concluziilor celui de al treilea Forum social care a avut loc acest an, în perioada 10-11 iunie, la Skopje.

Consiliul ministerial al Comunității Energiei se va întruni la 24 septembrie 2010 la Skopje (Fosta Republică Iugoslavă a Macedoniei). Pentru a permite Comunității Europene să participe la deciziile relevante, este necesar să se stabilească poziția Comunității Europene în conformitate cu articolul 218 din tratat și cu dispozițiile Deciziei 2006/500/CE a Consiliului din 29 mai 2006 privind încheierea de către Comunitatea Europeană a Tratatului de instituire a Comunității Energiei.

Prezenta propunere de decizie a Consiliului include toate punctele de pe ordinea de zi pentru care se așteaptă o decizie a Consiliului ministerial, astfel cum se arată în continuare. Celelalte puncte care figurează pe ordinea de zi sunt, de asemenea, menționate cu titlu informativ.

2010/0202 (NLE)

Propunere de

DECIZIE A CONSILIULUI

de stabilire a poziției Uniunii Europene în cadrul Consiliului ministerial al Comunității Energiei (Skopje, 24 septembrie 2010)

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 218 alineatul (9),

având în vedere Decizia 2006/500/CE Consiliului din 29 mai 2006 privind încheierea de către Comunitatea Europeană a Tratatului de instituire a Comunității Energiei[1], în special articolele 4 și 5,

având în vedere propunerea Comisiei,

DECIDE:

Articol unic

În vederea reuniunii Consiliului ministerial al Comunității Energiei care va avea loc la Skopje la data de 24 septembrie 2010, poziția Uniunii Europene cu privire la aspectele care intră sub incidența articolului 218 alineatul (9) din tratat este prezentată în anexa la prezenta decizie.

Adoptată la Bruxelles,

Pentru Consiliu

Guenther OETTINGER Membru al Comisiei

ANEXĂ Poziția Uniunii Europene

- Uniunea Europeană aprobă descărcarea de gestiune pentru anul 2009 a directorului Secretariatului Comunității Energiei.

- Uniunea Europeană aprobă decizia Consiliului ministerial de modificare a anexei 4 la Tratatul de instituire a Comunității Energiei („Contribuția bugetară”), pentru a reflecta aderarea Republicii Moldova la Comunitatea Energiei.

- Uniunea Europeană aprobă prelungirea cu încă un an a mandatului grupului de acțiune privind sursele de energie regenerabile.

- Uniunea Europeană aprobă recomandarea consiliului ministerial privind promovarea utilizării energiei din surse regenerabile.

- Uniunea Europeană aprobă recomandarea consiliului ministerial privind punerea în aplicare a modificărilor aduse „acquis-ului comunitar în domeniul energiei” .

[1] JO L 198, p. 15.